text: Dobbelt-anholdt: 43-årig fra Bramming stjal på politigården
  10 marts 2010 kl. 10.22
  En 43-årig mand fra Bramming gjorde sig i nat uheldigt bemærket overfor politiet. Først modsatte han sig anholdelse - og da han blev løsladt stjal han et bundt aviser på politigården.
  Først blev politiet klokken 23.09 kaldt ud til en adresse i Bramming i forbindelse med et husspektakel, som den 43-årige var indblandet i, skriver jv.dk.
  Manden blev så hidsig over de to betjentes ankomst, at han spyttede dem i ansigtet. Han nægtede ligeledes at fortælle betjentene, hvem han var.
  Da politiet ville anholde ham, skubbede han den ene betjent, så han røg ned af fire-fem trappetrin.
  Efter episoden blev han anholdt og sigtet for vold mod tjenestemand samt for at modsætte sig anholdelse.
  
  Stjal på politigården
  Klokken 6.17 i morges blev manden løsladt, men idet han går forbi hovedindgangen ved politigården i Esbjerg, beslutter han sig for at stjæle et bundt aviser, som lige er blevet afleveret til politiet.
  Det opdager en betjent på stationen. Manden er nu også sigtet for tyveri af aviser, skriver jv.dk.
  